《喻鸠》
元代·吴景奎

东村五亩园，荒秽久不治。荷锄种豆苗，爱此膏土肥。

森然已甲种，保之若婴儿。群鸠竞拂羽，俯啄思无遗。

傍麾虽稍却，投閒复在兹。一啄不汝惜，再啄苗已稀。

剜我心上肉，充汝肠中饥。汝饥诚可怜，矰𥐊那忍施。

桑林正沃若，桑椹方垂垂。椹熟可醉饱，林深无危机。

恩怨从此释，斯园勿重窥。鸠鸣对心臆，群然亦高飞。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。